Volkswagen herroep duisende nuwe Polo’sDie nuwe Volkswagen Polo Comfortline (Foto: Volkswagen) Die motorvervaardiger Volkswagen het Dinsdag bevestig dat hy duisende van sy nuwe Polo’s gaan herroep weens ŉ moontlike veiligheidskwessie met betrekking tot die sitplekgordel op die agtersitplek van die motor. Matt Gennrich, Volkswagen se kommunikasiehoof, het dié nuus aan Maroela Media bevestig. Gennrich sê dié internasionale herroeping sluit 8 000 voertuie in wat by die Uitenhage-fabriek in die Oos-Kaap vervaardig is. Volgens hom het die vervaardiger bewus geword daarvan dat die sitplekgordel van die middelste agtersitplek moontlik ten tyde van ŉ botsing of trefslag kan loskom. Hy sê dít sal egter slegs gebeur wanneer drie mense agter in die motor sit. “Daar bestaan ŉ geringe kans dat die sitplekgordel nie noodwendig die veiligheid kan bied wat hy veronderstel is om te bied nie, daarom gaan ons al 8 000 van dié voertuie wat reeds verkoop is, herroep,” sê hy. “Volkswagen verkry tans die nodige inligting van die buiteland en ons sal in kontak met klante wees sodra ons presies weet wat die besonderhede is en hoe die proses moet verloop.” Gennrich sê die tegniese probleem sal vanweë die aard daarvan eenvoudig wees om reg te stel. Die motorvervaardiger sal binnekort meer inligting bekend maak.